**Ziņojums**

**“Par minimālās algas situāciju 2025. gadā”**

Rīga, 2025. gada aprīlis

**Saturs**

[Kopsavilkums 3](#_Toc196816534)

[1. Minimālās algas būtība 4](#_Toc196816535)

[2. Minimālās algas regulējums 4](#_Toc196816536)

[2.1. Sociālās aizsardzības un darba tirgus politikas pamatnostādnes 2021.-2027. gadam 4](#_Toc196816537)

[2.2. Darba likums un MK regulējums 4](#_Toc196816538)

[2.3. Darba koplīgumi 5](#_Toc196816539)

[2.4. Direktīva par minimālajām algām Eiropas Savienībā 6](#_Toc196816540)

[3. Minimālā alga Baltijas valstīs un ES 8](#_Toc196816541)

[3.1. Minimālā alga Baltijas valstīs 8](#_Toc196816542)

[3.2. Minimālā alga ES valstīs 8](#_Toc196816543)

[4. Minimālās algas saņēmēju skaits 10](#_Toc196816544)

[5. Minimālā alga salīdzinājumā ar vidējo algu 14](#_Toc196816545)

[6. Minimālā alga un reģistrētais bezdarbs 16](#_Toc196816546)

[7. Makroekonomiskās prognozes 17](#_Toc196816547)

[7.1. Darba samaksas rādītāju prognozes 17](#_Toc196816548)

[7.2. Inflācijas prognozes 17](#_Toc196816549)

[7.3. Makroekonomisko rādītāju prognozes 18](#_Toc196816550)

[7.4. Latvijas Bankas vērtējums 19](#_Toc196816551)

[7.5. Ietekme uz valsts un pašvaldību budžetiem 19](#_Toc196816552)

[8. Minimāla alga un mājsaimniecību ienākumi 20](#_Toc196816553)

[1. pielikums – Ekonomikas attīstības tendences (EM informācija) 21](#_Toc196816554)

[2. pielikums – Dati par vidējo darba samaksu 24](#_Toc196816555)

[3. pielikums – Minimālo ienākumu līmenis, pirktspēja un informācija par iedzīvotāju nabadzības riska un sociālās atstumtības rādītājiem 25](#_Toc196816556)

[4. pielikums – Darba koplīgumi 27](#_Toc196816557)

# Kopsavilkums

* 2025. gadā minimālā alga tika paaugstināta no 700 eiro līdz 740 eiro jeb par 5,7%.
* Minimālā alga attiecas uz vienkāršajās profesijās nodarbinātajiem, un tās apmērs kopumā atspoguļo valsts sociālekonomiskās attīstības līmeni un darba ražīguma līmeni tautsaimniecībā.
* Nosakot minimālās algas apmēru, ir būtiski ņemt vērā reģionālās atšķirības un situāciju nozarēs ar lielāku zemākas kvalifikācijas nodarbināto skaitu, jo šīs nozares un reģionus ar zemāku ekonomisko aktivitāti minimālās algas izmaiņas ietekmē būtiskāk.
* Vienlaikus, lai gan minimālās algas paaugstināšana var radīt nodarbinātības mazināšanos atsevišķās nozarēs, taču vienlaikus tā darbojas kā instruments, kas veicina produktivitātes pieaugumu un darbinieku pāriešanu uz labākas kvalitātes un augstākas produktivitātes darba vietām. Vienlaikus būtiski izvairīties no algu skalu saspiestības, kad arī kvalificēti darbinieki sāk saņemt algu minimālās algas apmērā.
* 2025. gadā arī pārējās Baltijas valstis paaugstināja minimālo algu - Igaunija no 820 eiro līdz 886 eiro jeb par 8%, Lietuva no 924 eiro līdz 1038 eiro jeb par 12,3%. Baltijas valstu starpā Latvijā ir zemākā minimālā alga. Vienlaikus svarīgi ņemt vērā, ka Lietuvas bruto minimālā alga ietver arī darba devēja sociālās apdrošināšanas iemaksas.
* Latvijā 2025. gadā ir trešā zemākā minimālā alga Eiropas Savienībā, kas vienlaikus ir būtiski zemāka par minimālās algas apmēru augstāka ienākuma līmeņa un emigrācijas mērķa valstīs.
* Saskaņā ar FM prognozēm 2025. gada vidējās algas pieaugums varētu sasniegt 5,8% un 2026. gadā – 5,5%. Patēriņa cenas 2024. gada decembrī, salīdzinot ar iepriekšējā gada decembri, pieauga par 3,3 %. Savukārt saskaņā ar FM prognozēm patēriņa cenas 2025. gadā varētu pieaugt par 2,5%, bet 2026.gadā par 2,2%.
* Ņemot vērā MK noteikumos Nr. 730 noteikto atsauces vērtību (atsauces vērtības noteikšanu paredz Direktīva par minimālajām algām Eiropas Savienībā) 46 procentu apmērā no CSP aprēķinātās vidējās bruto darba samaksas par pēdējiem pieejamiem 12 mēnešiem, tas ir, 1685 eiro par 2024. gadu, minimālā darba alga 2026.gadam būtu nosakāma 775,1 eiro, attiecīgi noapaļojot skaitli līdz 780 eiro, kas būtu par 5,4% lielāka salīdzinājumā ar 2025. gadu.
* Nozaru ģenerālvienošanām var būt nozīmīga loma, nosakot arī augstāku minimālās algas līmeni, ņemot vērā situāciju nozarē, tomēr šobrīd to skaits ir salīdzinoši mazs. No spēkā esošajiem vispārsaistošajiem darba koplīgumiem būvniecības nozares ģenerālvienošanās pašreiz aptver lielāko darbinieku skaitu.

# 1. Minimālās algas būtība

Minimālā alga ir paredzēta kā aizsargmehānisms vienkāršo profesiju veicējiem, nosakot zemāko algu, kuru darba devējam jāmaksā par darbu. Minimālās algas paaugstināšana veicina personu un līdz ar to mājsaimniecību ienākumu pieaugumu un vienlaikus var motivēt lielāku iesaisti darba tirgū, kā arī ražīguma pieaugumu tautsaimniecībā. Vienlaikus minimālā alga ir viens no instrumentiem strādājošo nabadzības mazināšanai.

Minimālās algas paaugstināšana var veicināt algu pieaugumu arī citos algu līmeņos. Taču jāņem vērā, ka minimālās algas izmaiņas var radīt algu skalu saspiestību, piemēram, situācijās, kad minimālo algu sāk saņemt arī kvalificētāki darbinieki, tādējādi mazinot prasmju un izglītības nozīmi un nelabvēlīgi ietekmējot ražīgumu. Minimālajai algai var būt arī specifiska ietekme uz konkurētspēju un darba tirgu nozarēs un reģionos atkarībā no tā, kāds ir minimālās algas saņēmēju īpatsvars.

# 2. Minimālās algas regulējums

## 2.1. Sociālās aizsardzības un darba tirgus politikas pamatnostādnes 2021.-2027. gadam

Saskaņā ar Ministru kabineta 2021. gada 1. septembra rīkojumu Nr. 616 ir apstiprinātas “Sociālās aizsardzības un darba tirgus politikas pamatnostādnes 2021.-2027. gadam”, kuru 3.rīcības virziena “Iekļaujošs darba tirgus ikvienam un kvalitatīvas darba vietas, atbalstot ilgtermiņa līdzdalību darba tirgū” ietvaros ir paredzēts uzdevums Nr. 3.4. “Nodrošināt minimālās darba algas regulāru pārskatīšanu”.

## 2.2. Darba likums un MK regulējums

Latvijā kopumā pastāv decentralizēta algu noteikšanas sistēma un viens minimālās algas līmenis, kas ir saistošs visiem darba devējiem. Saskaņā ar Darba likuma 61. pantu minimālā darba alga nedrīkst būt mazāka par valsts noteikto minimumu. Minimālās mēneša darba algas noteikšanas un pārskatīšanas kārtību nosaka Ministru kabinets. Tāpat Ministru kabinets nosaka minimālās mēneša darba algas apmēru normālā darba laika ietvaros, kā arī minimālās stundas tarifa likmes aprēķināšanu.

Minimālā algair noteikta Ministru kabineta 2015. gada 24. novembra noteikumos Nr. 656 “Noteikumi par minimālās mēneša darba algas apmēru normālā darba laika ietvaros un minimālās stundas tarifa likmes aprēķināšanu”. Savukārt minimālās mēneša darba algas noteikšanas un pārskatīšanas sistēmu regulē Ministru kabineta 2024. gada 19. novembra noteikumi Nr. 730 “Minimālās mēneša darba algas noteikšanas un pārskatīšanas kārtība” (turpmāk – noteikumi Nr. 730). Regulējums nosaka, ka Labklājības ministrija (turpmāk – LM) reizi gadā izstrādā priekšlikumu par minimālās mēneša darba algas apmēru (līdz jebkuram veselam skaitlim ar precizitāti līdz vienam eiro) nākamajam gadam, ņemot vērā virkni rādītāju, kas noteikti noteikumos Nr. 730.

Tāpat regulējums nosaka, ka minimālās mēneša darba algas noteikšanā tiek iesaistīti sociālie partneri – Latvijas Darba devēju konfederācija (turpmāk – LDDK) un Latvijas Brīvo arodbiedrību savienība (turpmāk – LBAS) Nacionālajā trīspusējās sadarbības padomē (turpmāk - NTSP), kas koordinē un organizē trīspusējo sociālo dialogu starp darba devēju organizācijām, valsts institūcijām un arodbiedrībām, lai saskaņotu intereses sociālajos un ekonomiskajos jautājumos. Pēc izskatīšanas NTSP Ministru kabinets pieņem lēmumu par minimālās mēneša darba algas apmēru nākamajam gadam. Sākotnējo priekšlikumu par minimālās algas apmēra saglabāšanu vai paaugstināšanu nākamajam gadam un attiecīgo izmaiņu ieviešanas datumu LM ir jāiesniedz izskatīšanai NTSP Sociālās drošības apakšpadomes sēdē un pēc tam NTSP.

Diskusija ar sociālajiem partneriem par minimālās algas paaugstināšanas iespējām 2025. gadā notika NTSP Sociālās drošības apakšpadomes sēdē 2024. gada 17. aprīlī un 2024. gada 14. augustā.

Ar Ministru kabineta 2024. gada 29. oktobra noteikumiem Nr. 680 “Grozījums Ministru kabineta 2015. gada 24. novembra noteikumos Nr. 656 “Noteikumi par minimālās mēneša darba algas apmēru normālā darba laika ietvaros un minimālās stundas tarifa likmes aprēķināšanu”” minimālās mēneša darba algas apmērs 2025.gadam tika noteikts 740 eiro apmērā.

## 2.3. Darba koplīgumi

Satversmes 108. pants garantē strādājošo tiesības uz koplīgumu. Darba likums paredz tiesības noslēgt darba koplīgumus uzņēmumā, nozarē vai teritorijā, t.sk. vispārsaistošus koplīgumus nozarē jeb ģenerālvienošanās.

Darba koplīgumu uzņēmumā slēdz darba devējs un darbinieku arodbiedrība vai darbinieku pilnvaroti pārstāvji, ja darbinieki nav apvienojušies arodbiedrībā, savukārt koplīgumu nozares līmenī (ģenerālvienošanos) slēdz darba devējs, darba devēju grupa, darba devēju organizācija vai šādu organizāciju apvienība ar darbinieku arodbiedrību vai arodbiedrību apvienību, kura apvieno vislielāko strādājošo skaitu valstī, vai arodbiedrību, kas ietilpst apvienībā, kura apvieno vislielāko strādājošo skaitu valstī, ja ģenerālvienošanās pusēm ir atbilstošs pilnvarojums vai ja tiesības slēgt ģenerālvienošanos paredzētas šo apvienību (savienību) statūtos. Pašreiz Latvijā ir noslēgtas trīs vispārsaistošas ģenerālvienošanās. Papildu informācija sniegta 2.pielikumā.

## 2.4. Direktīva par minimālajām algām Eiropas Savienībā

Pieeja, kas nosaka regulāru minimālās darba algas paaugstināšanu, ir nostiprināta arī Eiropas Parlamenta un Padomes 2022. gada 19. oktobra direktīvā 2022/2041 par adekvātām minimālajām algām Eiropas Savienībā. Ņemot vērā direktīvā noteiktos principus, direktīvas pārņemšanas periodā (2 gadi) Latvijas normatīvajā regulējumā tika nostiprināti minimālās algas noteikšanas procesā analizējamie rādītāji, kā arī atsauces vērtība.

Direktīva nosaka, ka ES dalībvalstis regulāri pārskata ar tiesību aktu noteikto minimālo algu, lai nodrošinātu tās adekvātumu. Vienlaikus direktīva paredz, ka minimālās algas noteikšanas un pārskatīšanas procesā var tikt ņemti vērā tādi kritēriji kā, piemēram, 60% no algas mediānas vai 50% no vidējās darba algas vai citi kritēriji, kas sniedz skaidru un pamatotu atsauces vērtību. Direktīva nenosaka konkrētus kritērijus, jo Dalībvalsts tos var izvēlēties pati, savstarpēji vienojoties visām pusēm.

Tāpat direktīva nosaka, ka dalībvalstīm, kuru tiesību aktos ir noteikta minimālā alga, būs jāievieš minimālās algas noteikšanas un atjaunināšanas pārvaldības sistēma. Tiesību aktos būs jāietver kritēriji minimālās algas noteikšanai, piemēram, kāda no direktīvā sniegtajām atsauces vērtībām, lai novērtētu minimālās algas adekvātumu. Direktīva arī nosaka, ka dalībvalstīm būs jāveic regulāra un savlaicīga minimālās algas pārskatīšana, jāizveido konsultatīvās struktūras ar sociālo partneru dalību.

Direktīvas noteikumi ir pārņemti nacionālajā regulējumā ar MK noteikumiem Nr. 730, ar kuriem zaudēja spēku Ministru kabineta 2016. gada 18. augusta noteikumi Nr. 563 “Minimālās mēneša darba algas noteikšanas un pārskatīšanas kārtība”. MK noteikumos Nr. 730 ir noteikti Direktīvai 2022/2041 atbilstoši rādītāji minimālās algas noteikšanai, minimālās algas pārskatīšanas kārtība, kā arī atsauces vērtība, proti minimālās algas apmērs pret vidējo darba samaksu, ko jāņem vērā, lemjot par minimālās algas apmēru.

Izstrādājot noteikumu projektu, tika organizētas darba sanāksmes ar LDDK, LBAS, LM, Finanšu ministrijas (turpmāk – FM), Ekonomikas ministrijas (turpmāk – EM), Valsts kancelejas, Latvijas Bankas, Valsts darba inspekcijas, Valsts ieņēmumu dienesta, Centrālās statistikas pārvaldes (turpmāk – CSP) u.c. pārstāvju dalību.

Kopīgo diskusiju laikā tika izvēlēti tādi minimālās algas pārskatīšanas un noteikšanas kritēriji, kas atbilst gan Eiropas Parlamenta un Padomes 2022. gada 19. oktobra Direktīvas (ES) 2022/2041 par adekvātām minimālajām algām Eiropas Savienībā prasībām, gan arī Latvijas ekonomiskajai situācijai.

Diskusiju laikā izskanēja dažādi viedokļi par atsauces vērtību un par periodu, pret kuru to būtu jāaprēķina minimālā alga. Sociālajiem partneriem nebija vienotas nostājas attiecībā uz atsauces vērtību, līdz ar to, apkopojot visus saņemtos viedokļus, kā arī ņemot vērā bruto minimālās algas attiecību pret vidējo algu citās ES valstīs, un, lai nodrošinātu optimālu, tautsaimniecības un reģionālās attīstības situācijai atbilstošu minimālās algas kāpumu, MK noteikumos Nr. 730 tika iestrādāta atsauces vērtība 46 procentu apmērā no CSP aprēķinātās vidējās bruto darba samaksas par pēdējiem pieejamiem 12 mēnešiem. Vidējā alga valstī katru gadu pieaug, līdz ar to katru gadu tiks paaugstināta arī minimālā alga un būtu zināma prognozējamība par minimālās mēneša darba algas pieaugumu.

Tika analizēti arī riski, kas varētu iestāties, nosakot minimālo algu sociālekonomiskajai situācijai neatbilstošā apmērā, tajā skaitā algu skalas saspiestība, līdz ar to zemāki stimuli darba tirgus dalībniekiem iesaistīties darba tirgus produktivitāti paaugstinošās aktivitātēs – izglītībā un mācībās, paaugstināts bezdarbs reģionos un fiskālā ietekme uz valsts un pašvaldību budžetiem.

2024. gadā mēneša vidējā bruto darba samaksa valstī bija 1685 eiro. Tādējādi 46 procenti no CSP aprēķinātās vidējās bruto darba samaksas par par pēdējiem pieejamiem 12 mēnešiem ir 775,10 eiro. Par pamatu ņemot šo atsauces vērtību un atbilstoši pārējo sociālekonomisko rādītāju un citas minētās informācijas analīzei, tiek piedāvāts minimālo algu 2026. gadā noteikt 780 eiro apmērā.

# 3. Minimālā alga Baltijas valstīs un ES

## 3.1. Minimālā alga Baltijas valstīs

2025. gadā Latvija paaugstināja minimālo algu par 5,7% līdz 740 eiro mēnesī, Lietuva - par 12,3% līdz 1038 eiro mēnesī (Lietuvā atšķirībā no Latvijas un Igaunijas bruto minimālā alga no 2019.gada 1.janvāra ietver gan darba ņēmēja, gan iepriekšējo darba devēja daļu sociālās apdrošināšanas iemaksās, Lietuvā darba ņēmējam maksājot visas sociālās apdrošināšanas iemaksas), bet Igaunija paaugstināja minimālo algu par 8,0% līdz 886 eiro mēnesī (sk. 1. tabulu).

1. tabula

**Minimālā alga Baltijas valstīs 2022. - 2025. gadā**

|  |  |  |  |  |  |  |  |
| --- | --- | --- | --- | --- | --- | --- | --- |
|  | **Minimālā bruto alga 2022.gadā,**  **EUR** | **Minimālā bruto alga 2023.gadā,**  **EUR** | **Minimālā bruto alga 2024.gadā,**  **EUR** | **Minimālā bruto alga 2025.gadā,**  **EUR** | **Minimālās bruto algas pieaugums 2023.gadā, %** | **Minimālās bruto algas pieaugums 2024.gadā, %** | **Minimālās bruto algas pieaugums 2025.gadā, %** |
| **Lietuva** | **730** | **840** | **924** | **1038** | 15,1 | 10,0 | 12,3 |
| **Igaunija** | **654** | **725** | **820** | **886** | 10,9 | 13,1 | 8,0 |
| **Latvija** | **500** | **620** | **700** | **740** | 24,0 | 12,9 | 5,7 |

Datu avots: Eurostat dati, CSP dati

Attiecībā uz 2025.gadu:

- Lietuvā minimālās alga tika palielināta par 12,3% līdz 1038 eiro mēnesī.

- Igaunijā ir panākta vienošanās (memorands ar sociālajiem partneriem), ka minimālā alga tiks palielināta un 2025.gadā tā veidos - 45% no vidējās algas, 2026.gadā - 47,5% un 2027.gadā - 50% no vidējās algas.

## 3.2. Minimālā alga ES valstīs

Valdības noteiktas minimālās algas ir 22 ES dalībvalstīs, bet nav noteiktas 5 valstīs - Dānijā, Itālijā, Austrijā, Somijā un Zviedrijā, jo tās tiek regulētas darba koplīgumos.

Minimālo algu apmērs starp ES dalībvalstīm būtiski atšķiras – piemēram, augstākā minimālā alga ES 2025. gadā ir Luksemburgā - 2638 eiro, kamēr zemākā minimālā alga ir Bulgārijā – 551 eiro, lielā mērā atspoguļojot valstu ekonomiskās attīstības un ienākumu līmeņa atšķirības (sk. 2.tabulu).

Latvijā 2025. gadā ir trešā zemākā minimālā alga Eiropas Savienībā, tā ir zemāka par Lietuvas un Igaunijas minimālo algu un būtiski zemāka par minimālās algas apmēru tādās augstāka ienākuma līmeņa un emigrācijas mērķa valstīs kā, piemēram, Vācija, Īrija u.c.

2. tabula

**Minimālā (bruto) alga ES valstīs 2024. un 2025. gadā**

|  |  | **Minimālā alga 2024. gadā, EUR** | **Minimālā alga 2025 .gadā, EUR** | **Pieaugums (%)** |
| --- | --- | --- | --- | --- |
|  | **Luksemburga** | 2571 | 2638 | 2,6 |
|  | **Īrija** | 2146 | 2282 | 6,3 |
|  | **Nīderlande** | 2070 | 2193 | 6,0 |
|  | **Vācija** | 2054 | 2122 | 3.3 |
|  | **Beļģija** | 1994 | 2070 | 3,8 |
|  | **Francija** | 1767 | 1802 | 2,0 |
|  | **Slovēnija** | 1358 | 1384 | 1,9 |
|  | **Spānija** | 1323 | 1381 | 4,4 |
|  | **Polija** | 978 | 1091 | 11,7 |
|  | **Lietuva** | 924 | 1038 | 12,3 |
|  | **Portugāle** | 957 | 1015 | 6,1 |
|  | **Kipra** | 1000 | 1000 | 0,0 |
|  | **Horvātija** | 840 | 970 | 15,5 |
|  | **Grieķija** | 910 | 968 | 6,4 |
|  | **Malta** | 925 | 961 | 3,9 |
|  | **Igaunija** | 820 | 886 | 8,0 |
|  | **Čehija** | 764 | 826 | 8,0 |
|  | **Slovākija** | 750 | 816 | 8,8 |
|  | **Rumānija** | 663 | 814 | 22,8 |
|  | **Latvija** | 700 | 740 | 5,7 |
|  | **Ungārija** | 697 | 707 | 1,4 |
|  | **Bulgārija** | 477 | 551 | 15,4 |

Datu avots: *Eurofound[[1]](#footnote-1)*

# 4. Minimālās algas saņēmēju skaits

2020.-2024.gadā darba ņēmēju īpatsvars, kuri saņēma minimālo algu vai mazāk, bija robežās no 15,3% līdz 19,4% jeb aptuveni piektā daļa no visiem darba ņēmējiem, bet 2024.gadā minimālās algas saņēmēju īpatsvars ir bijis zemākais pēdējo piecu gadu laikā, samazinoties līdz 15,3%.

Saskaņā ar CSP datiem 2024.gadā vidēji 117 895 darba ņēmēji jeb 15,3% saņēma minimālo algu vai mazāk, kas bija par 4,1 procentpunktu mazāk nekā trīs gadus iepriekš, kad minimālo algu vai mazāk saņēma 19,4% darba ņēmēju (sk. 3.tabulu).

3. tabula

**Darba ņēmēji ar ienākumiem ar minimālo algu vai mazāk, vidēji gadā**

|  |  |  |  |  |  |
| --- | --- | --- | --- | --- | --- |
|  | **2020** | **2021** | **2022** | **2023** | **2024** |
| **PAVISAM** | 860 450 | 837 444 | 822 365 | 822 489 | 816 545 |
| **Ar minimālo darba algu vai mazāk** | 140 230 | 149 173 | 123 143 | 131 584 | 117 895 |
| **Īpatsvars no darba ņēmēju skaita ar darba ienākumiem, %** | 18,1 | 19,4 | 16,0 | 17,0 | 15,3 |

Datu avots: CSP,

<https://data.stat.gov.lv/pxweb/lv/OSP_PUB/START__EMP__DS__DSN/DSN020>

2024. gadā darba ņēmēju īpatsvars, kuri saņēma minimālo algu vai mazāk, samazinājās visos reģionos, variējot no 13,8% Pierīgas reģionā līdz 20,2% Latgales reģionā (sk. 4. tabulu).

4. tabula

**Darba ņēmēji ar ienākumiem ar minimālo algu vai mazāk, vidēji gadā, reģionos**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  |  | **Darba ņēmēju skaits** | | | | **Īpatsvars no darba ņēmēju skaita ar darba ienākumiem, %** | | | |
|  |  | **2021** | **2022** | **2023** | **2024** | **2021** | **2022** | **2023** | **2024** |
| **LATVIJA** | **PAVISAM** | 837 444 | 822 365 | 822 489 | 816 545 | X | X | X | X |
|  | **..Ar minimālo darba algu vai mazāk** | 149 173 | 123 143 | 131 584 | 117 895 | 19,4 | 16,0 | 17,0 | 15,3 |
| **Rīgas reģions** | **PAVISAM** | 288 463 | 282 152 | 282 706 | 280 744 | X | X | X | X |
|  | **..Ar minimālo darba algu vai mazāk** | 46 717 | 38 432 | 41 901 | 37 804 | 17,8 | 14,5 | 15,7 | 14,3 |
| **Pierīgas reģions** | **PAVISAM** | 174 873 | 174 238 | 176 817 | 178 059 | X | X | X | X |
|  | **..Ar minimālo darba algu vai mazāk** | 27 764 | 23 253 | 25 073 | 23 074 | 17,3 | 14,3 | 15,1 | 13,8 |
| **Vidzemes reģions** | **PAVISAM** | 76 923 | 74 669 | 74 454 | 73 657 | X | X | X | X |
|  | **..Ar minimālo darba algu vai mazāk** | 14 049 | 11 374 | 12 187 | 10 993 | 19,8 | 16,2 | 17,4 | 15,8 |
| **Kurzemes reģions** | **PAVISAM** | 97 134 | 94 716 | 94 123 | 92 556 | X | X | X | X |
|  | **..Ar minimālo darba algu vai mazāk** | 19 026 | 15 395 | 16 372 | 14 733 | 21,2 | 17,3 | 18,4 | 16,9 |
| **Zemgales reģions** | **PAVISAM** | 97 146 | 91 767 | 94 291 | 93 541 | X | X | X | X |
|  | **..Ar minimālo darba algu vai mazāk** | 17 410 | 14 276 | 15 198 | 13 806 | 19,4 | 16,0 | 17,1 | 15,6 |
| **Latgales reģions** | **PAVISAM** | 94 476 | 91 756 | 90 990 | 88 102 | X | X | X | X |
|  | **..Ar minimālo darba algu vai mazāk** | 22 171 | 18 030 | 18 754 | 17 037 | 25,2 | 20,8 | 21,8 | 20,2 |

Datu avots: CSP,

<https://data.stat.gov.lv/pxweb/lv/OSP_PUB/START__EMP__DS__DSN/DSN040/>

CSP dati par darba ņēmēju skaitu, kuriem darba ienākumi bija līdz un minimālās algas apmērā, liecina, ka 2024. gadā no 117 895 darba ņēmējiem privātajā sektorā bija 87 906 darba ņēmēji jeb 16,7% no privātajā sektorā nodarbinātajiem, savukārt, sabiedriskajā sektorā bija 26 603 darba ņēmēji jeb 11,5% no sabiedriskajā sektorā nodarbinātajiem (sk. 5. tabulu). Laika posmā no 2021. līdz 2024. gadam privātajā sektorā ir būtiski samazinājies minimālās algas un zemāk saņēmušo īpatsvars no 22% 2021. gadā līdz 16,7% 2024.gadā, savukārt, sabiedriskajā sektorā īpatsvars par minēto laika posmu samazinājies no 13,0% līdz 11,5 %.

5. tabula

**Darba ņēmēju skaits, kuriem ienākumi ir līdz un minimālās algas apmērā,**

**vidēji gadā, sabiedriskajā un privātajā sektorā**

|  |  |  |  |  |  |
| --- | --- | --- | --- | --- | --- |
|  |  | **Darba ņēmēju skaits** | | | |
|  |  | **2021** | **2022** | **2023** | **2024** |
| **Pavisam** | **..Ar minimālo darba algu vai mazāk** | 149 173 | 123 143 | 131 584 | 117 895 |
|  | **Īpatsvars no darba ņēmēju skaita ar darba ienākumiem, %** | 19,4 | 16,0 | 17,0 | 15,3 |
| **Sabiedriskajā sektorā** | **..Ar minimālo darba algu vai mazāk** | 30 033 | 26 032 | 29 012 | 26 603 |
|  | **Īpatsvars no darba ņēmēju skaita ar darba ienākumiem, %** | 13,0 | 11,4 | 12,6 | 11,5 |
| **Privātajā sektorā** | **..Ar minimālo darba algu vai mazāk** | 116 103 | 94 190 | 99 270 | 87 906 |
|  | **Īpatsvars no darba ņēmēju skaita ar darba ienākumiem, %** | 22,0 | 17,7 | 18,6 | 16,7 |

Datu avots: CSP,

<https://data.stat.gov.lv/pxweb/lv/OSP_PUB/START__EMP__DS__DSN/DSN010/>

6. tabula

**Darba ņēmēju skaits ar minimālo darba algu vai mazāk pēc izglītības**

**(vidēji 2024. gadā)**

|  |  |  |
| --- | --- | --- |
| **Izglītības līmenis** | **Darba ņēmēju skaits** | **Īpatsvars no darba ņēmēju skaita ar darba ienākumiem, %** |
| **Pavisam** | 117 895 | 15,3 |
| **Augstākā izglītība (ISCED 5.-8. līmenis)** | 28 545 | 9,2 |
| **Vispārējā vidējā vai vidējā profesionālā izglītība (ISCED 3. un 4. līmenis)** | 67 276 | 18,1 |
| **Nav skolas izglītības, zemāka par sākumskolas izglītību, pamatskolas vai sākumskolas izglītība (ISCED 0.-2. līmenis)** | 16 906 | 26,6 |
| **Nav norādīts** | 5 168 | 20,7 |

Datu avots: CSP

<https://data.stat.gov.lv/pxweb/lv/OSP_PUB/START__EMP__DS__DSN/DSN070/>

7. tabula

**Darba ņēmēju skaits ar minimālo darba algu vai mazāk pa vecuma grupām (vidēji 2024. gadā)**

|  |  |  |
| --- | --- | --- |
| **Vecums** | **Darba ņēmēju skaits** | **Īpatsvars no darba ņēmēju skaita ar darba ienākumiem, %** |
| **19 gadi un mazāk** | 5 829 | 46,6 |
| **20–24 gadi** | 8 354 | 18,0 |
| **25–29 gadi** | 5 373 | 10,4 |
| **30–34 gadi** | 7 927 | 10,2 |
| **35–39 gadi** | 10 060 | 10,5 |
| **40–44 gadi** | 10 001 | 11,0 |
| **45–49 gadi** | 10 402 | 12,1 |
| **50–54 gadi** | 11 750 | 13,5 |
| **55–59 gadi** | 12 241 | 15,2 |
| **60–64 gadi** | 13 050 | 17,3 |
| **65–69 gadi** | 11 180 | 30,4 |
| **70–74 gadi** | 6 062 | 42,5 |
| **75 gadi un vairāk** | 3 918 | 56,6 |
| **Nav zināms** | 1 748 | 27,1 |

Datu avots: CSP

<https://data.stat.gov.lv/pxweb/lv/OSP_PUB/START__EMP__DS__DSN/DSN030/>

8. tabula

**Darba ņēmēju skaits ar minimālo darba algu vai mazāk pa darbības veidiem**

**(vidēji 2024. gadā)**

|  |  |  |
| --- | --- | --- |
| **Darbības veids** | **Darba ņēmēju skaits** | **Īpatsvars no darba ņēmēju skaita ar darba ienākumiem, %** |
| **PAVISAM** | 117 895 | 15,3 |
| **A Lauksaimniecība, mežsaimniecība un zivsaimniecība** | 6 463 | 23,3 |
| **B Ieguves rūpniecība un karjeru izstrāde** | 239 | 8,0 |
| **C Apstrādes rūpniecība** | 12 438 | 12,2 |
| **D Elektroenerģija, gāzes apgāde, siltumapgāde un gaisa kondicionēšana** | 430 | 5,2 |
| **E Ūdens apgāde, notekūdeņu, atkritumu apsaimniekošana un sanācija** | 495 | 7,9 |
| **F Būvniecība** | 6 685 | 14,5 |
| **G Vairumtirdzniecība un mazumtirdzniecība, automobiļu un motociklu remonts** | 20 888 | 16,9 |
| **H Transports un uzglabāšana** | 7 609 | 13,0 |
| **I Izmitināšana un ēdināšanas pakalpojumi** | 7 693 | 27,3 |
| **J Informācijas un komunikācijas pakalpojumi** | 2 789 | 7,5 |
| **K Finanšu un apdrošināšanas darbības** | 492 | 3,2 |
| **L Operācijas ar nekustamo īpašumu** | 4 772 | 25,6 |
| **M Profesionālie, zinātniskie un tehniskie pakalpojumi** | 4 254 | 14,1 |
| **N Administratīvo un apkalpojošo dienestu darbība** | 6 994 | 21,7 |
| **O-R Valsts pārvalde un aizsardzība; obligātā sociālā apdrošināšana; izglītība; veselība un sociālā aprūpe; māksla, izklaide un atpūta** | 30 437 | 14,0 |
| **S Citi pakalpojumi** | 3 430 | 37,9 |

Datu avots: CSP

<https://data.stat.gov.lv/pxweb/lv/OSP_PUB/START__EMP__DS__DSN/DSN060/>

# 5. Minimālā alga salīdzinājumā ar vidējo algu

**2021. gads**

Saskaņā ar CSP datiem Latvijā 2021.gadā vidējā bruto (pirms nodokļiem) darba samaksa par darbu normālā darba laika ietvaros (t.s. pilnas slodzes darbu) bija 1277 eiro, kas bija par 11,8% jeb 135 eiro vairāk nekā 2020.gadā. Tostarp privātajā sektorā vidējā bruto darba samaksa 2021.gadā bija augusi par 11,9%, sasniedzot 1273 eiro, bet sabiedriskajā sektorā vidējā bruto darba samaksa bija palielinājusies par 11,8%, sasniedzot 1293 eiro. Savukārt vidējā neto darba samaksa (aprēķināta, izmantojot darba vietā piemērojamos darba nodokļus) 2021. gadā Latvijā bija 939 eiro jeb 73,5% no bruto algas. Gada laikā vidējā neto darba samaksa Latvijā pieauga par 11,7%. Vienlaikus neto darba samaksas reālais pieaugums, ņemot vērā patēriņa cenu kāpumu, 2021. gadā bija 8,1%.

Salīdzinot minimālo algu pret vidējo darba samaksu par iepriekšējo jeb 2021. gadu, var secināt, ka 2022. gadā minimālā alga (500 eiro) bija 39,2% no vidējās darba algas (1277 eiro).

**2022. gads**

Saskaņā ar CSP datiem Latvijā 2022. gadā mēneša vidējā bruto darba samaksa valstī par pilnas slodzes darbu bija 1 373 eiro. Salīdzinot ar 2021. gadu, mēneša vidējais atalgojums palielinājās par 95 eiro jeb 7,5 %, bet samaksa par vienu nostrādāto stundu pirms nodokļu nomaksas – par 6,6 % (no 8,54 līdz 9,10 eiro). Vidējā neto darba samaksa (aprēķināta, izmantojot darba vietā piemērojamos darba nodokļus) bija 1 006 eiro jeb 73,3 % no bruto algas, un gada laikā tā pieauga par 7,1 %. Savukārt, ņemot vērā patēriņa cenu kāpumu, neto darba samaksa samazinājās par 8,7 %, kas liecina par algoto darbinieku pirktspējas straujo krišanos.

Salīdzinot minimālo algu pret vidējo darba samaksu par iepriekšējo jeb 2022.gadu, var secināt, ka 2023. gadā minimālā alga (620 eiro) bija 45,2 % no vidējās darba algas (1373 eiro) iepriekšējā gadā.

**2023. gads**

Saskaņā ar CSP datiem Latvijā 2023.gadā mēneša vidējā bruto darba samaksa valstī par pilnas slodzes darbu bija 1 537 eiro. Salīdzinot ar 2022. gadu, mēneša vidējais atalgojums palielinājās par 164 eiro jeb 11,9 %, bet samaksa par vienu nostrādāto stundu pirms nodokļu nomaksas – par 11,5 % (no 9,10 līdz 10,14 eiro). Vidējā neto darba samaksa (aprēķināta, izmantojot darba vietā piemērojamos darba nodokļus) bija 1 119 eiro jeb 72,9 % no bruto algas, un gada laikā tā pieauga par 11,3 %,  taču, ņemot vērā inflāciju, reālais neto algas pieaugums bija 2,2 %.

Salīdzinot minimālo algu pret vidējo darba samaksu par iepriekšējo jeb 2023.gadu, var secināt, ka 2024.gadā minimālā alga (700 eiro) bija 45,5 % no vidējās darba algas (1537 eiro) iepriekšējā gadā.

**2024. gads**

Saskaņā ar CSP datiem Latvijā 2024. gadā mēneša vidējā bruto darba samaksa valstī par pilnas slodzes darbu bija 1 685 eiro. Salīdzinot ar 2023. gadu, mēneša vidējais atalgojums palielinājās par 148 eiro jeb 9,7 %, bet samaksa par vienu nostrādāto stundu pirms nodokļu nomaksas pieauga līdz 11,38 eiro jeb par 12,1%. 2024. gadā mēneša vidējā bruto darba samaksa sabiedriskajā sektorā (1 742 eiro) bija par 76 eiro lielāka nekā privātajā (1 666 eiro). Vidējā neto darba samaksa, kas aprēķināta, izmantojot darba vietā piemērojamos darba nodokļus, 2024.gadā bija 1221 eiro jeb 72,4% no bruto algas, un gada laikā tā pieauga par 9%, bet ņemot vērā inflāciju, reālais neto algas pieaugums bija 7,6%.

**2025. gads**

Ņemot vērā vidējo algu 2024. gadā, kas saskaņā ar CSP datiem bija 1685 eiro, var secināt, ka, paaugstinot minimālo algu līdz 780 eiro 2026. gadā, tā būtu 46% apmērā no vidējās bruto darba samaksas par pēdējiem pieejamiem 12 mēnešiem.

9. tabula

**Minimālā alga un mēneša vidējā darba samaksa pa gadiem**

|  |  |  |  |
| --- | --- | --- | --- |
| **Gads** | **Minimālā mēneša darba alga,**  **EUR** | **Strādājošo mēneša vidējā bruto darba samaksa,**  **EUR** | **Minimālā mēneša darba alga % no strādājošo mēneša vidējās bruto darba samaksas par iepriekšējo gadu** |
| 2012 | 284,57 | 685 | 43,1 |
| 2013 | 284,57 | 716 | 41,5 |
| 2014 | 320,00 | 765 | 44,7 |
| 2015 | 360,00 | 818 | 47,1 |
| 2016 | 370,00 | 859 | 45,2 |
| 2017 | 380,00 | 926 | 44,2 |
| 2018 | 430,00 | 1004 | 46,4 |
| 2019 | 430,00 | 1076 | 42,8 |
| 2020 | 430,00 | 1143 | 40,0 |
| 2021 | 500,00 | 1277 | 43,7 |
| 2022 | 500,00 | 1373 | 39,2 |
| 2023 | 620,00 | 1537 | 45,2 |
| 2024 | 700,00 | 1685 | 45,5 |
| 2025 | 740,00 | 1783\* | 44,0 |
| 2026 | 780,00\* | 1881\* | 46,0\*\* |

*\*prognoze*

*\*\*no vidējās bruto darba samaksas par pēdējiem pieejamiem 12 mēnešiem (t.i. par 2024. gadu).*

Datu avots: CSP, FM

# 6. Minimālā alga un reģistrētais bezdarbs

Analizējot reģistrētā bezdarba situāciju, var secināt, ka katru gadu gada sākumā ir tendence pieaugt reģistrētā bezdarba līmenim salīdzinājumā ar iepriekšējā gada nogali, arī tajos gados, kad minimālā alga nav paaugstināta, bet gada beigās – samazināties salīdzinājumā ar gada sākumu (sk. 7.tabulu).

Minimālā alga pēdējo 10 gadu laikā ir tikusi paaugstināta vairākas reizes, taču nav novērots bezdarba līmeņa pieaugums (arī reģionāli un nozaru līmenī), ko būtu izraisījusi tieši minimālās algas celšana.

10. tabula

**Reģistrētā bezdarba līmenis perioda beigās, %**

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| Mēneši | | | | | | | | | | | | |
| *Gadi* | **Jan** | **Feb** | **Mar** | **Apr** | **Mai** | **Jūn** | **Jūl** | **Aug** | **Sep** | **Okt** | **Nov** | **Dec** |
| 2012 | 11,7 | 11,8 | 11,7 | 11,3/  12,9\* | 12,3 | 11,9 | 11,6 | 11,3 | 11,0 | 10,7 | 10,6 | 10,5 |
| 2013 | 10,9 | 10,9 | 10,8 | 10,4 | 9,9 | 9,6 | 9,5 | 9,3 | 9,1 | 9,1 | 9,3 | 9,5 |
| 2014 | 9,8 | 9,9 | 9,8 | 9,6 | 9,1 | 8,9 | 8,6 | 8,4 | 8,2 | 8,2 | 8,3 | 8,5 |
| 2015 | 9,0 | 9,1 | 9,2 | 8,8 | 8,6 | 8,6 | 8,6 | 8,5 | 8,3 | 8,3 | 8,4 | 8,7 |
| 2016 | 9,1 | 9,2 | 9,1 | 8,8 | 8,4 | 8,3 | 8,3 | 8,1 | 7,9 | 7,9 | 8,0 | 8,4 |
| 2017 | 8,5 | 8,4 | 8,3 | 7,8 | 7,4 | 7,2 | 7,1 | 6,9 | 6,6 | 6,6 | 6,7 | 6,8 |
| 2018 | 7,0 | 7,1 | 7,0 | 6,7 | 6,4 | 6,4 | 6,4 | 6,3 | 6,1 | 6,1 | 6,2 | 6,4 |
| 2019 | 6,7 | 6,7 | 6,6 | 6,3 | 6,1 | 6,0 | 6,0 | 5,9 | 5,7 | 5,7 | 5,8 | 6,2 |
| 2020 | 6,4 | 6,3 | 6,8 | 8,0 | 8,4 | 8,6 | 8,6 | 8,2 | 7,7 | 7,4 | 7,4 | 7,7 |
| 2021 | 8,0 | 8,2 | 8,2 | 7,9 | 7,6 | 7,4 | 7,1 | 6,5 | 6,0 | 6,0 | 6,4 | 6,7 |
| 2022 | 6,9 | 6,8 | 6,8 | 6,5 | 6,1 | 5,9 | 6,0 | 5,8 | 5,7 | 5,7 | 5,9 | 6,1 |
| 2023 | 6,3 | 6,3 | 6,0 | 5,7 | 5,5 | 5,5 | 5,6 | 5,5 | 5,3 | 5,3 | 5,4 | 5,7 |
| 2024 | 5,7 | 5,8 | 5,8 | 5,4 | 5,2 | 5,1 | 5,2 | 5,3 | 5,1 | 5,1 | 5,1 | 5,3 |
| \* Ņemot vērā CSP aktualizēto ekonomiski aktīvo iedzīvotāju skaitu pēc CSP pārrēķina atbilstoši tautas skaitīšanas datiem | | | | | | | | | | | | |

Datu avots: Nodarbinātības valsts aģentūra

Salīdzinot 2024. gada decembra beigas ar atbilstošo periodu pirms gada, reģistrētā bezdarba līmenis samazinājies par 0,4% punktiem (no 5,7% uz 5,3%).

11. tabula

**Reģistrētā bezdarba līmenis un bezdarbnieku skaits**

|  |  |  |  |
| --- | --- | --- | --- |
|  | **2023. gada 31. decembris** | **2024. gada 31. decembris** | **Izmaiņas gada griezumā** |
| Bezdarba līmenis | 5,7% | 5,3% | -0.4 procentpunkti |
| Bezdarbnieku skaits | 50 344 | 46 553 | -3 791 personas |

Datu avots: Nodarbinātības valsts aģentūra

# 7. Makroekonomiskās prognozes

## 7.1. Darba samaksas rādītāju prognozes

Saskaņā ar FM prognozēm (sagatavotas 2025.gada martā), arī turpmāk tiek prognozēts vidējās darba samaksas pieaugums.

12. tabula

**Darba tirgus rādītāju prognozes 2025. – 2029. gadam**

|  | **2024**  **(fakts)** | **2025p** | **2026p** | **2027p** | **2028p** | **2029p** |
| --- | --- | --- | --- | --- | --- | --- |
| **Nodarbināto iedzīvotāju vidējais skaits (tūkst.)** | 877 | 876 | 875 | 873 | 869 | 864 |
| **Bezdarba līmenis, %** | 6,9 | 6,7 | 6,3 | 5,7 | 5,2 | 5,2 |
| **Vidējā bruto alga (mēnesī, eiro)** | 1 685 | 1 783 | 1 881 | 1 975 | 2 074 | 2 177 |
| **Vidējās bruto algas pieaugums, %** | 9,7 | 5,8 | 5,5 | 5,0 | 5,0 | 5,0 |

*p-prognoze*

Datu avots: FM

Prognoze algu pieaugumam 2025. gadā ir 5,8%. Vidējā termiņā gan sagaidāms, ka algu pieauguma temps palēnināsies un tuvosies produktivitātes pieauguma tempam, stabilizējoties 5% līmenī. Bezdarba līmenis, saglabājoties relatīvi stabilai ekonomikas izaugsmei, turpinās samazināties pēc 2025. gada. Tautsaimniecībā nodarbināto iedzīvotāju skaits šogad un nākamgad vēl saglabāsies stabils, bet no 2027. gada gaidāma neliela nodarbinātības samazināšanās, kas būs galvenokārt saistīta ar darbspējas vecuma iedzīvotāju skaita samazināšanos.

## 7.2. Inflācijas prognozes

Saskaņā ar FM prognozēm, patēriņa cenas 2025. gadā varētu pieaugt par 2,5%, savukārt 2026.gadā par 2,2% (prognozes atspoguļotas 10.tabulā).

13. tabula

**Patēriņa cenu indeksi 2024. – 2029.gadā**

| Gads | PCI, % gads pret gadu |
| --- | --- |
| 2024 | 1,3 |
| 2025\* | 2,5 |
| 2026\* | 2,2 |
| 2027\* | 2,5 |
| 2028\* | 2,5 |
| 2029\* | 2,5 |

*\*prognoze*

Datu avots: FM

## 7.3. Makroekonomisko rādītāju prognozes

EM un FM makroekonomisko rādītāju prognozes 2025. un 2026.gadam (sagatavotas 2025.gada martā) atspoguļotas 11. tabulā.

14. tabula

**Makroekonomiskie rādītāji 2024. gadā un FM un EM makroekonomisko rādītāju prognozes 2025. un 2026. gadam**

|  |  |  |  |  |  |
| --- | --- | --- | --- | --- | --- |
|  |  | **FM prognoze** | | **EM prognoze** | |
|  | **2024** | **2025\*** | **2026\*** | **2025\*** | **2026\*** |
| Iekšzemes kopprodukts (IKP) (salīdzināmās cenās, milj. Eiro) | 32 581 | 32 963 | 33 647 | 33 267 | 34 054 |
| IKP (faktiskajās cenās, milj. Eiro) | 40 208 | 41 957 | 43 976 | 42 287 | 44 153 |
| IKP pieaugums (salīdzināmās cenās, %) | -0,4 | 1,2 | 2,1 | 2,1 | 2,4 |
| IKP pieaugums (faktiskajās cenās, %) | 2,1 | 4,3 | 4,8 | 5,2 | 4,4 |
| Nodarbināto iedzīvotāju vidējais skaits (tūkst.) | 877 | 876 | 875 | 879,2 | 881,8 |
| Bezdarba līmenis, % | 6,9 | 6,7 | 6,3 | 6,5 | 6,3 |
| Produktivitāte (salīdzināmās cenās, tūkst *eiro* uz nodarbināto) | 37,1 | 37,6 | 38,4 | 37,8 | 38,6 |
| Produktivitātes pieaugums (salīdzināmās cenās, %) | 0,3 | 1,3 | 2,2 | 1,9 | 2,1 |
| Vidējā bruto alga (mēnesī, Eiro) | 1 685 | 1 783 | 1 881 | 1 822 | 1 964 |
| Vidējās bruto algas pieaugums, % | 9,7 | 5,8 | 5,5 | 8,1 | 7,8 |
| Patēriņa cenu indekss (gada vidējais, %) | 1,3 | 2,5 | 2,2 | 3,0 | 2,0 |

*\*prognoze*

Datu avots: EM, FM

**EM prognozē, ka 2025, gadā ekonomiskā aktivitāte atkal sāks pieaugt.** Būtiski nepasliktinoties norisēm ārējā vidē, 2025. gadā IKP pieaugums varētu sasniegt 2,1 %, bet 2026. gadā – 2,4 %. Izaugsmi veicinās globālās ekonomiskās vides uzlabošanās, kas sekmēs aktivitātes atjaunošanos Latvijas eksportā. Situāciju eirozonā, tostarp Latvijā, uzlabos arī zemākas procentu likmes, kas palīdzēs stiprināt patēriņu, nekustamā īpašuma tirgu un būvniecību. Būtisku ietekmi uz Latvijas ekonomiku atstās arī ES fondu investīciju pieaugums, kā arī veiktās reformas konkurētspējas stiprināšanā, tostarp zemāki darbaspēku nodokļi. Tomēr pastāv arī riski, kas saistīti ar ģeopolitisko situāciju un ASV valdības lēmumu paaugstināt muitas tarifus importam.

## 7.4. Latvijas Bankas vērtējums

Latvijas Banka prognozē, ka algu pieaugumu mazinās lēnāka ekonomiskā izaugsme, nekā prognozēts iepriekš. Tomēr prognozējams, ka ierobežota darbaspēka piedāvājuma apstākļos mazāks spiediens uz algu palielināšanu būs īslaicīgs, un vērtējums par darba tirgus saspringumu nav būtiski mazinājies. Turklāt, saglabājoties algu pieaugumam, kas pārsniedz produktivitātes kāpumu, tas mazinās uzņēmēju konkurētspēju, palielinoties darbaspēka izdevumu slogam, kas savukārt var arī mazināt darbvietu skaitu nākotnē.

Algu kāpumu mazinās lēmums par atalgojuma fonda pieauguma ierobežojumu publiskajā sektorā 2025. gadā. Savukārt minimālās algas pārmaiņas nākamajos gados pastiprinās algu kāpumu. Stājoties spēkā jaunai minimālās algas aprēķināšanas metodoloģijai, sākot ar 2025. gadu, minimālā alga tiks regulāri pārskatīta, ņemot vērā vidējās algas vai algas mediānas pārmaiņas. Lai gan lēmums Saeimā vēl nav apstiprināts, valdības pēdējie pieņēmumi par minimālās algas apmēru ir 740 eiro 2025. gadā un 780 eiro 2026. gadā.

Privātā sektora uzņēmēji joprojām izjutīs darbaspēka izmaksu spiedienu. Par to netieši liecina arī tas, ka mazāk uzņēmēju uzskata darbaspēka trūkumu par galveno ražošanas ierobežojošo faktoru. Konkurētspējas pasliktinājuma dēļ uzņēmumiem saruks iespējas palielināt darbvietu skaitu. Lai gan sabiedriskajā sektorā, īpaši veselības nozarē, nodarbināto skaits turpināja pieaugt, šo tendenci ierobežos valsts budžeta iespējas.[[2]](#footnote-2)

## 7.5. Ietekme uz valsts un pašvaldību budžetiem

Informācija par minimālās algas paaugstināšanas 2025. gadā iespējamo ietekmi uz valsts budžetu tiks atspoguļota Ministru kabineta 2015.gada 24.novembra noteikumu Nr.656 “Noteikumi par minimālās mēneša darba algas apmēru normālā darba laika ietvaros un minimālās stundas tarifa likmes aprēķināšanu” grozījumu anotācijā.

Ņemot vērā MK noteikumos Nr. 730 noteikto atsauces vērtību 46 procentu apmērā no CSP aprēķinātās vidējās bruto darba samaksas par pēdējiem pieejamiem 12 mēnešiem, tas ir, 1685 eiro par 2024. gadu, minimālā darba alga 2026.gadam būtu nosakāma 775,1 eiro, attiecīgi noapaļojot skaitli līdz 780 eiro, kas būtu par 5,4% lielāka salīdzinājumā ar 2025. gadu.

# 8. Minimāla alga un mājsaimniecību ienākumi

Alga ir būtisks mājsaimniecības ienākumu veids. Pēdējo gadu laikā ir palielinājušies mājsaimniecību rīcībā esošie ienākumi, tomēr neto ienākumu līmeni ietekmē iedzīvotāju ienākuma nodokļa likmes, ar iedzīvotāju ienākuma nodokli neapliekamā minimuma likmes un valsts sociālās apdrošināšanas obligātās iemaksu likmes.

Būtisks neto minimālās algas pieaugums ir iespējams, ja paaugstina gan bruto minimālo algu, gan neapliekamo minimumu. No 2025. gada ir noteikts neapliekamais minimums visām algām 510 eiro apmērā, no 2026. gada – 550 eiro un 2027. gadā – 570 eiro mēnesī.

15. tabula

**Neto ienākumi (bez apgādājamiem)**

|  |  |  |  |
| --- | --- | --- | --- |
|  | **Minimālā mēneša bruto darba alga,**  **EUR** | **Neapliekamais minimums, EUR** | **Minimālā mēneša neto darba alga,**  **EUR** |
| **no 2024. gada 1. janvāra** | 700 | 500 | 601,20 |
| **no 2025. gada 1. janvāra** | 740 | 510 | 623,46 |
| **no 2026. gada 1. janvāra (plānotais)** | 780 | 550 | 660,33 |

Datu avots: LM aprēķini

Ja no 2026. gada 1. janvāra paaugstina minimālo algu līdz 780 eiro, tad darba ņēmēja bez apgādājamiem neto ieguvums no minimālās algas paaugstinājuma varētu būt 36,87 eiro.

# 1. pielikums – Ekonomikas attīstības tendences (EM informācija)

**Pēc ekonomikas straujās atkopšanās no Covid-19 pandēmijas krīzes 2021. gadā, kad IKP pieauga par 6,9%, izaugsme Latvijā 2022. gadā palēninājās līdz 1,8 %.** Ekonomikas attīstību 2022. gadā būtiski ietekmēja Krievijas iebrukuma Ukrainā izraisītie piegāžu ķēžu pārrāvumi, energoresursu un pārtikas dārdzības izraisītais inflācijas kāpums, kā arī globālā pieprasījuma samazināšanās.

**Neskatoties uz to, ka 2023. gadā ekonomikas attīstību turpināja ietekmēt ģeopolitiskā situācija un nenoteiktība, augstās cenas un banku procentu likmju celšanās,** IKP pieauga par 2,9 %. 2023. gadā saruka privātais patēriņš, eksports un imports, bet pieauga valsts patēriņš un investīcijas.

**2024. gadā situācija ekonomikā, lai arī inflācijas tempi stabilizējās, nelabvēlīgās ārējās vides dēļ bija stagnējoša.** IKP saruka par 0,4 %. Pieauga privātais un valsts patēriņš, kamēr atslābums bija vērojams Latvijas ārējās tirdzniecības plūsmās, kā arī investīciju dinamikā.

**Pieaugot iedzīvotāju pirktspējai, privātais patēriņš ir atsācis pieaugt.** 2023. gadā privātais patēriņš piedzīvoja samazinājumu, ko negatīvi ietekmēja augstais cenu līmenis un procentu likmju pieaugums. Savukārt 2024. gadā, stabilizējoties inflācijai un pieaugot iedzīvotāju reālajiem ienākumiem, privātais patēriņš pieauga par 0,6 %.

**Valsts patēriņš turpina pieaugt lielā mērā uz valsts budžeta deficīta rēķina,** lai varētu finansēt valdības prioritāros pasākumus. 2023. gadā valsts patēriņš pieauga par 7 %. Savukārt 2024 .gadā tas pieauga par 7,6 %.

**Investīciju dinamika ir svārstīga.** Investīciju aktivitātes Latvijas ekonomikā būtiski ietekmē ģeopolitiskās situācijas izmaiņas, finansējuma un ražošanas resursu pieejamība, kā arī citi ārējie un iekšējie faktori. Pateicoties ES fondu finansējuma pieaugumam, 2023. gadā ieguldījumi bruto pamatkapitāla veidošanā bija par 9,9 % vairāk nekā pirms gada. 2024. gadā investīcijas saruka par 6,7 %, ko būtiski ietekmēja privāto investīciju vājināšanās. Latvijā piesaistīto Ārvalstu tiešo investīciju (turpmāk – ĀTI) neto plūsmas turpina palielināties. Piesaistītās ĀTI 2024. gadā sasniedza 1119 milj. eiro jeb 2,8 % no IKP. Investīcijas galvenokārt veiktas profesionālajos, zinātniskajos un tehniskajos pakalpojumos un finanšu un apdrošināšanas darbībās. Lielākie investori bija no Zviedrijas, Igaunijas un arī Dānijas. Uzkrātās ĀTI Latvijas ekonomikā 2024.gada beigās sasniedza 26,3 mljrd. eiro, t.i. 65% no IKP.

**Situācija ārējā vidē nelabvēlīgi ietekmē eksportu.** Preču un pakalpojumu eksporta apjomi 2023. gadā saruka par 4,7 %, bet 2024. gadā – par 1,7 %. 2024. gadā lielāks kritums bija pakalpojumu eksportam – par 2,7 %. Preču eksporta apjomi saruka par 1,3 %. Galvenās eksporta preces bija lauksaimniecības un pārtikas produkti, koks un koka izstrādājumi, mehānismi, ierīces un elektroiekārtas, ķīmiskās rūpniecības preces. Arī importa apjomi 2024. gadā bija mazākā apjomā nekā pirms gada. Imports samazinājās par 2,4 %.

Pēdējos gados ir vērojama tekošā konta deficīta samazināšanās tendence. Arī 2024. gadā tekošā konta negatīvā bilance turpināja samazināties un bija 2,1 % no IKP. Turpmākajos gados sagaidāms, ka tekošais konts turpinās uzlabosies.

**Nozarēs attīstības tendences ir ļoti atšķirīgas.** 2023. gadā kopējā pievienotā vērtība pieauga par 3,9 %, bet 2024. gadā tā bija par 0,6 % mazāka nekā iepriekšējā gadā. 2024. gadā samazinājums turpinājās ražojošajās nozarēs par 2,8 %, kas lielā mērā ir saistīts ar vajājām eksporta iespējām, bet pakalpojumu nozares pieauga par 0,4 %.

2024. gadā apstrādes rūpniecība saruka par 4,6 %. Pēc īpatsvara lielākajā apstrādes rūpniecības apakšnozarē – koksnes un koka izstrādājumu ražošanā – apjomi saglabājās iepriekšējā gada līmenī. Lejupslīde bija vērojama gatavo metālizstrādājumu ražošanā – kritums par 9,3 %, datoru, elektronisko un optisko iekārtu ražošanā – par 14,6 %. Pozitīvi kopējo nozares pievienoto vērtību ietekmēja izaugsme nemetālisko minerālu izstrādājumu ražošanā par 1,6 %, pārtikas produktu ražošanā par 0,6 %, iekārtu un ierīču remontā un uzstādīšanā par 7,2 %.

Samazinājums bija transporta un uzglabāšanas nozarē par 7,9 %. Negatīvu izaugsmi uzrādīja visas transporta un uzglabāšanas nozares apakšnozares, izņemot aviotransportu (pieaugums par 14,0 %). 2024. gadā kritums bija novērojams arī IKT nozarē par 1,3 %, izglītības nozarē – par 2,6 %, operācijās ar nekustamo īpašumu - par 3,1 %.

Apjomu pieaugums 2024. gadā bija tirdzniecības nozarē – par 3,4 % un izmitināšanas un ēdināšanas nozarē – par 1,3 %. Finanšu un apdrošināšanas nozarē bija pieaugums par 3,1 %, bet kritums bija profesionālo, zinātnisko un tehnisko pakalpojumu nozarē – par 4,6 % un operācijas ar nekustamo īpašumu – par 3,1 %.

Būvniecības nozarē pēc strauja apjoma kāpuma 2023. gadā par 20,9%, 2024. gadā bija vērojams ražošanas apjomu kritums par 6,9 %. Savukārt pieaugums bija lauksaimniecības un mežsaimniecības nozarē – par 3,7 %. Pozitīvi pieauguma tempi saglabājas arī veselības un sociālās aprūpes nozarē par 5,1 %, valsts pārvaldē un aizsardzībā par 4,0 %.

**Banku sektors ir spējis saglabāt stabilitāti**, neskatoties uzCovid-19 pandēmijas un ģeopolitiskās spriedzes radīto ekonomisko satricinājumu. Banku sektors darbojas ar peļņu. Tomēr kreditēšanas attīstība joprojām vērtējama kā vāja, īpaši uzņēmējdarbības kreditēšana. Savukārt mājsaimniecību kreditēšanā saskatāmas pozitīvas iezīmes. Noguldījumu apjomi turpina pieaugt.

**2024. gadā inflācijas pieauguma temps bija straujāks nekā iepriekšējā gadā.** Patēriņa cenas 2024. gada decembrī, salīdzinot ar iepriekšējā gada decembri, pieauga par 3,3 %. Būtiska ietekme uz kopējo cenu pieaugumu gada laikā bija pakalpojumu cenu kāpumam par 6,3 %. Savukārt, gada vidējā inflācija 2024. gadā bija būtiski zemākā par 2023. gadā novēroto un bija 1,3 %.

Sagaidāms, ka 2025. gadā kopumā vidējā gada inflācija būs augstāka nekā 2024. gadā vērotā – pietuvojoties 3 %. Inflācijas pieaugumu galvenokārt veicinās jaunās nodokļu izmaiņas, kuras ietekmēs gan piedāvājuma pusi saistībā ar nodokļu un tarifu palielināšanu, gan pieprasījuma pusi, kur pieaugot atalgojumam pēc nodokļu nomaksas, palielināsies arī iedzīvotāju pirktspēja. Būtiska ietekme uz cenu izmaiņām būs arī globālajām cenu svārstībām, ko noteiks pasaules ekonomiskā attīstība un īpaši ģeopolitiskā situācija. 2025. gada februārī, salīdzinot ar iepriekšējā gada februāri, patēriņa cenas pieauga par 3,7 %. Gada vidējā inflācija februārī bija 1,7 %.

**Darba tirgus saglabājas stabils, jo pieprasījums pēc darbaspēka ir augsts, tomēr, ņemot vērā nelabvēlīgo situāciju ārējos tirgos, darba tirgus aktivitāte 2024. gadā nedaudz saruka**. Nodarbinātības līmenis samazinājās par 0,2 procentpunktiem – līdz 64,0 %, bet bezdarba līmenis palielinājās par 0,4 procentpunktiem – līdz 6,9%. Savukārt, nodarbināto skaits samazinājās par 0,8 % jeb 6,8 tūkstoši nodarbināto. Nodarbināto skaita samazinājumu lielā mērā ietekmēja gan situācija ekonomikā, gan arī darba tirgus piedāvājuma puses faktori – iedzīvotāju skaita samazinājums darbaspējas vecumā, kā arī kopējā darbaspēka piedāvājuma kritums.

Līdz ar ekonomisko aktivitāšu atgriešanos tautsaimniecībā sagaidāms, ka kopumā situācija darba tirgū 2025. gadā stabilizēsies. 2025. gadā bezdarba līmenis varētu atgriezties tuvu 2023. gada rādītājiem t.i. 6,5 %, līdz ar to saasinot darbaspēka pieejamības problēmu. Savukārt nodarbināto skaits varētu pieaugt par 0,2%.

**Mēneša vidējā bruto darba samaksa turpina palielināties.** 2024. gadā vidējais darba algu pieaugums gada griezumā sasniedza 9,7 %, bet vidējā bruto darba samaksa palielinājās līdz 1685 EUR. Jāatzīmē, ka nozīmīgs algu pieaugums Latvijā ir bijis vērojams jau iepriekšējos gados – vidējais algu pieaugums kopš 2014. gada ir pārsniedzis 5 % gadā. Tās pieaugumu lielā mērā ietekmēja darbaspēka pieprasījuma pieaugums, darbspējīgo iedzīvotāju skaita samazinājums, kā arī iedzīvotāju pirktspējas samazināšanās, kas radīja spiedienu uz darba algām. Salīdzinot ar pirms pandēmijas līmeni 2019. gadā, bruto darba samaksa ir pieaugusi par 57 procentiem (vidēji par 9,4 % gadā). Atalgojums pieaug gan privātajā, gan sabiedriskajā sektorā. 2024. gadā darba samaksa mazliet straujāk ir pieaugusi sabiedriskajā sektorā – par 12,2 %, salīdzinot ar privātā sektora kāpumu par 8,7 %. Pēdējos gados strauji ir samazinājusies plaisa starp atalgojumu privātajā un sabiedriskajā sektorā. 2024. gadā vidējā bruto darba samaksa sabiedriskajā sektorā bija 1742  EUR un privātajā sektorā – 1666 EUR. Pozitīvu ietekmi uz darba algām turpinās uzturēt gan algu konverģences process tuvāk ES ekonomiski attīstīto valstu algu līmenim, gan arvien pieaugošā kvalificēta darbaspēka nepietiekamība – darba tirgus sašaurināšanās, kas rada nepieciešamību uzņēmējiem aktīvāk domāt ne tikai par to, kā piesaistīt jaunus speciālistus, bet arī par to, kā noturēt esošos, tostarp pārskatot darba atalgojuma likmes.

**Produktivitātes dinamika Latvijā** ilgtermiņa skatījumā ir bijusi svārstīga, bet kopumā straujāka nekā vidēji ES, kas nodrošināja produktivitātes konverģenci tuvāk ES vidējam līmenim. Tomēr produktivitātes plaisa joprojām saglabājās liela. IKP uz vienu nodarbināto faktiskajās cenās Latvijas tautsaimniecībā 2024. gadā bija tikai 54,7 % (72,8 pēc PPS) no vidējā ES līmeņa. Kopš 2019. gada produktivitātes plaisa ar ES vidējo līmeni (pēc PPS) ir samazinājusies par gandrīz 8 procentpunktiem.

**Darbaspēka izmaksas turpina augt.** Ekonomisko aktivitāšu samazināšanās nav būtiski ietekmējusi darbaspēka izmaksu dinamiku. No 2021. līdz 2024. gadam darbaspēka izmaksas pieauga par 42,6 % (vidēji gadā – par 12,5 %). Savukārt produkcijas vienības darbaspēka izmaksas (ULC) šajā periodā pieauga par 35,9 %, ko noteica produktivitātes lēns pieaugums. 2021. gadā, ekonomikas aktivitātēm palielinoties, darbaspēka izmaksas pieauga un bija par 7,6  % augstākas nekā pirms gada. Produktivitātes pieaugums (par 8,3 %) mazināja darbaspēka sadārdzināšanās spiedienu uz konkurētspēju un ULC samazinājās gandrīz par 1 %. Darbaspēka izmaksu dinamika 2022. un 2023. gadā bija vēl straujāka, tomēr produktivitātes pieauguma tempiem būtiski palēninoties, ULC pieauga attiecīgi par 11,3 % un 12,5 %. Arī 2024. gadā darbaspēka izmaksas turpināja augt – par 9,1 % pārsniedzot iepriekšējā gada līmeni un produktivitātei saglabājoties iepriekšējā gada līmenī, ULC pieauga par 8,5 %. Jāatzīmē, ka visās Baltijas valstīs ULC pieaugums ir daudz straujāks nekā vidēji ES un šim rādītājam ir būtiski pārsniegts ES brīdināšanas mehānisma (MIP) noteiktais slieksnis (trīs gados pieaugums 9 %).

# 2. pielikums – Dati par vidējo darba samaksu

16. tabula

**Strādājošo mēneša vidējā bruto darba samaksa reģionos (eiro) 2024. gadā**

|  |  |  |
| --- | --- | --- |
|  | **Pavisam** | **Privātajā sektorā** |
| **Latvija** | 1 685 | 1 666 |
| **Rīgas statistiskais reģions (no 01.01.2024.)** | 1 849 | 1 806 |
| **Rīgas statistiskais reģions (Rīga) (līdz 01.01.2024.)** | 1 869 | 1 829 |
| **Pierīgas statistiskais reģions (līdz 01.01.2024.)** | 1 657 | 1 634 |
| **Vidzemes statistiskais reģions (no 01.01.2024.)** | 1 356 | 1 366 |
| **Vidzemes statistiskais reģions (līdz 01.01.2024.)** | 1 364 | 1 377 |
| **Kurzemes statistiskais reģions (no 01.01.2024.)** | 1 401 | 1 394 |
| **Kurzemes statistiskais reģions (līdz 01.01.2024.)** | 1 401 | 1 393 |
| **Zemgales statistiskais reģions** | 1 428 | 1 444 |
| **Latgales statistiskais reģions** | 1 212 | 1 160 |
| **Rīga** | 1 869 | 1 829 |

Datu avots: CSP,

<https://data.stat.gov.lv/pxweb/lv/OSP_PUB/START__EMP__DS__DSV/DSV041>

17. tabula

**Vidējie bruto darba ienākumi un vidēji nostrādāto stundu skaits 2024. gadā**

|  |  |  |  |
| --- | --- | --- | --- |
| **Vidēji 2024. gadā** | | | |
| **Ienākumi, eiro** | **Stundas, skaits** | **Ienākumu mediāna, eiro** | **Stundu mediāna, skaits** |
| 16 133,18 | 1 328 | 12 600,95 | 1 572 |

Datu avots: Valsts ieņēmumu dienesta informācija par darba ņēmēju darba ienākumiem un nostrādāto stundu skaitu mēnesī iepriekšējā kalendāra gadā atbilstoši ziņām, kas norādītas darba devēju ziņojumos par valsts sociālās apdrošināšanas obligātajām iemaksām no darba ņēmēju darba ienākumiem, iedzīvotāju ienākuma nodokli un uzņēmējdarbības riska valsts nodevu pārskata mēnesī.

# 3. pielikums – Minimālo ienākumu līmenis, pirktspēja un informācija par iedzīvotāju nabadzības riska un sociālās atstumtības rādītājiem

18. tabula

**Minimālo ienākumu līmenis[[3]](#footnote-3) (eiro mēnesī)**

|  |  |
| --- | --- |
| **Mājsaimniecības veids** | **2023. gadā** |
| **Viena persona** | 340 |
| **Divi pieaugušie un divi bērni, kas jaunāki par 14 gadiem** | 1 054 |

19. tabula

**Minimālā alga, kas izteikta pirktspējas standartos (PPS)[[4]](#footnote-4)**

|  |  |
| --- | --- |
|  | **2025. gads**  **(janvāris)** |
| **Beļģija** | 1 764 |
| **Bulgārija** | 931 |
| **Čehija** | 935 |
| **Dānija** | : |
| **Vācija** | 1 992 |
| **Igaunija** | 878 |
| **Īrija** | 1 664 |
| **Grieķija** | 1 129 |
| **Spānija** | 1 517 |
| **Francija** | 1 606 |
| **Horvātija** | 1 298 |
| **Itālija** | : |
| **Kipra** | 1 076 |
| **Latvija** | 902 |
| **Lietuva** | 1 264 |
| **Luksemburga** | 1 969 |
| **Ungārija** | 1 030 |
| **Malta** | 1 056 |
| **Nīderlande** | 1 875 |
| **Austrija** | : |
| **Polija** | 1 523 |
| **Portugāle** | 1 170 |
| **Rumānija** | 1 340 |
| **Slovēnija** | 1 427 |
| **Slovākija** | 937 |
| **Somija** | : |
| **Zviedrija** | : |

Datu avots: *Eurostat*

**Nabadzības risks un sociālās atstumtības rādītāji**

2023. gadā nabadzības vai sociālās atstumtības riskam bija pakļauti 24,3 % jeb 449 tūkstoši iedzīvotāju, kas ir par 0,9 procentpunktiem mazāk nekā 2022. gadā, kad šādu iedzīvotāju bija 25,6 % jeb 476 tūkstoši.

Kaut arī kopš 2015. gada nabadzības vai sociālās atstumtības riskam pakļauto iedzīvotāju īpatsvars ir samazinājies par 3,9 procentpunktiem un tas ir zemākais šajā periodā, tomēr starp ES dalībvalstīm Latvijā joprojām šis rādītājs ir viens no augstākajiem. Jaunākie pieejamie dati liecina, ka starp visām ES dalībvalstīm Latvijā bija piektais augstākais nabadzības vai sociālās atstumtības riskam pakļauto iedzīvotāju īpatsvars. Sliktāka situācija bija Rumānijā, kur nabadzības vai sociālās atstumtības riskam pakļauto iedzīvotāju īpatsvars bija 32,0 %, Bulgārijā – 30,0 %, Spānijā – 26,5 % un Grieķijā – 26,1 %. Vismazākais nabadzības riskam pakļauto iedzīvotāju īpatsvars bija Čehijā (12,0 %) un Slovēnijā (13,7 %).[[5]](#footnote-5)

# 4. pielikums – Darba koplīgumi

Satversmes 108. pants garantē strādājošo tiesības uz koplīgumu. Darba likums paredz tiesības noslēgt darba koplīgumus uzņēmumā, nozarē vai teritorijā, t.sk. vispārsaistošus koplīgumus nozarē jeb ģenerālvienošanās.

**Darba koplīgumā puses vienojas** par noteikumiem, kas regulē darba tiesisko attiecību saturu, it īpaši darba samaksas un darba aizsardzības organizāciju, darba tiesisko attiecību nodibināšanu un izbeigšanu, darbinieku kvalifikācijas paaugstināšanu, kā arī darba kārtības, darbinieku sociālās aizsardzības un citus ar darba tiesiskajām attiecībām saistītus jautājumus, un nosaka savstarpējās tiesības un pienākumus.

Darba koplīgumu uzņēmumā slēdz darba devējs un darbinieku arodbiedrība vai darbinieku pilnvaroti pārstāvji, ja darbinieki nav apvienojušies arodbiedrībā, savukārt koplīgumu nozares līmenī (ģenerālvienošanos) slēdz darba devējs, darba devēju grupa, darba devēju organizācija vai šādu organizāciju apvienība ar darbinieku arodbiedrību vai arodbiedrību apvienību, kura apvieno vislielāko strādājošo skaitu valstī, vai arodbiedrību, kas ietilpst apvienībā, kura apvieno vislielāko strādājošo skaitu valstī, ja ģenerālvienošanās pusēm ir atbilstošs pilnvarojums vai ja tiesības slēgt ģenerālvienošanos paredzētas šo apvienību (savienību) statūtos.

Darba devējs, darba devēju grupa, darba devēju organizācija vai darba devēju organizāciju apvienība, ja tai ir atbilstošs pilnvarojums vai tiesības pievienoties jau esošam darba koplīgumam nozarē vai teritorijā paredzētas organizācijas vai organizāciju apvienības statūtos, var pievienoties jau noslēgtajam darba koplīgumam nozarē vai teritorijā.

Noslēgtā darba devēju organizācijas vai darba devēju organizāciju apvienības ģenerālvienošanās ir saistoša šīs organizācijas vai organizāciju apvienības biedriem. Šis noteikums attiecas arī uz darba devēju organizācijas vai darba devēju organizāciju apvienības biedriem, ja attiecīgā darba devēju organizācija vai darba devēju organizāciju apvienība ir pievienojusies jau noslēgtajam darba koplīgumam nozarē vai teritorijā. Darba devēju organizācijas vai darba devēju organizāciju apvienības biedra vēlāka izstāšanās no darba devēju organizācijas vai darba devēju organizāciju apvienības neietekmē koplīguma spēku attiecībā uz šo darba devēju vai darba devēju organizācijas biedru.

Savukārt gadījumā, ja ģenerālvienošanos noslēgušie darba devēji, darba devēju grupa, darba devēju organizācija vai darba devēju organizāciju apvienība, tajā skaitā arī darba devēji, kas pievienojušies jau noslēgtajam darba koplīgumam nozarē vai teritorijā, kādā nozarē atbilstoši CSP datiem nodarbina vairāk nekā 50 procentus darbinieku vai viņu preču apgrozījums vai pakalpojumu apjoms ir vairāk nekā 50 procenti no nozares preču apgrozījuma vai pakalpojumu apjoma, tad ģenerālvienošanās ir saistoša visiem attiecīgās nozares darba devējiem un attiecas uz visiem darbiniekiem, kurus nodarbina šie darba devēji. Attiecībā uz minētajiem darba devējiem un darbiniekiem ģenerālvienošanās stājas spēkā ne agrāk kā triju mēnešu laikā no dienas, kad tā publicēta oficiālajā izdevumā “Latvijas Vēstnesis” un tajā nav noteikts cits — vēlāks spēkā stāšanās laiks. Ģenerālvienošanās oficiālajā izdevumā “Latvijas Vēstnesis” publicējama uz pušu kopīga pieteikuma pamata.

**Pašreiz Latvijā ir noslēgtas trīs vispārsaistošas ģenerālvienošanās.**

2019. gada 3. novembrī stājās spēkā ģenerālvienošanās, kas nosaka minimālo algu **būvniecības nozarē** strādājošajiem. Tā noteica minimālo bruto algu 780 eiro apmērā un minimālo stundas tarifa likmi - 4,67 eiro visā būvniecības nozarē. Tā noteica arī iespēju saņemt 5% piemaksu, ja nodarbinātais ir ieguvis profesijai atbilstošu izglītību, tādējādi garantējot 820 eiro minimālo algu. Ģenerālvienošanās attiecas uz visiem darba devējiem, kas saimniecisko darbību veic būvniecības nozarē, un visiem darbiniekiem, kurus nodarbina minētie darba devēji un kuri atbilst būvniecības nozares ģenerālvienošanās noteiktajām pazīmēm. Ģenerālvienošanos bija parakstījusi Latvijas Būvniecības nozares arodbiedrība un 313 būvuzņēmumi.

Ņemot vērā to, ka ar 2023. gada 1. janvāri pieauga minimālā alga, arī būvniecības nozares sociālajiem partneriem bija jāveic izmaiņas ģenerālvienošanā, vai arī gadījumā, ja grozījumi nav veikti, jāpieņem, ka ģenerālvienošanās zaudē spēku gadu pēc neatbilstības attiecībā uz minimālo darba algu vai stundas algas likmi iestāšanās dienas. Ģenerālvienošanās Pušu komiteja, kurā ir pārstāvēti darba devēji un darba ņēmēji, 2023. gada septembrī vienojās par grozījumiem, kas paredzēja ar 2024. gada 1. janvāri atalgojumu būvniecībā nodarbinātajiem palielināt līdz 930 eiro (bruto) vai minimālo stundas tarifa likmi līdz 5,57 eiro, bet saglabāt līdzšinējo 780 eiro minimālo atalgojumu profesiju devītās pamatgrupas - vienkāršo profesiju - nodarbinātajiem īslaicīgi līdz 2024. gada 31. decembrim.

2024. gada 25. septembrī Būvniecības nozares ģenerālvienošanās komitejā tika pārskatīta minimālā alga nozarē, paredzot ar 2025.gada 1.janvāri noteikt minimālo algu būvniecībā nodarbinātajiem 1050 eiro mēnesī vai 6,29 eiro stundā, vienlaikus uz 1 gadu (līdz 2025. gada 31. decembrim (pārejas periods)) būvniecībā nodarbinātajam, kura profesija atbilst 9.profesiju pamatgrupai (būvstrādnieks, palīgstrādnieks, remontstrādnieks u.c.), paredzot, ka var maksāt mazāk, taču ne mazāk, kā 930 eiro mēnesī un 5,57 eiro stundā vai 830 eiro mēnesī un 4,97 eiro stundā, ja viņa darba stāžs pie konkrētā darba devēja pēdējo 12 mēnešu laikā ir mazāks nekā 6 mēneši. Vienošanās arī paredz, ka, piemērojot samazināto minimālo algu, piemaksa par virsstundām ir jāveic 100% apmērā.

2019. gada 17. decembrī tika parakstīta **stikla šķiedras nozares ģenerālvienošanās**. Tā nosaka, ka augstākās kvalifikācijas darbiniekiem paredzēta darba samaksa, kuras minimālais līmenis attiecībā pret 2019.gadā valstī noteikto minimālo darba algu ir 2,5 reizes lielāks, vidējās kvalifikācijas darbiniekiem – divas reizes lielāks, bet zemākās kvalifikācijas darbiniekiem - par 20% lielāks. Ģenerālvienošanās stājās spēkā sešu mēnešu laikā pēc tās publicēšanas “Latvijas Vēstnesī” (2019.gada 30.decembrī) un bija saistoša trīs gadus no tās stāšanās spēkā brīža.

2024. gada 5.aprīlī akciju sabiedrība "Valmieras stikla šķiedra" kā darba devēju pārstāvis un Latvijas Industriālo nozaru arodbiedrība kā darba ņēmēju pārstāvis ir noslēguši jaunu stikla šķiedras nozares ģenerālvienošanos. Puses vienojās stikla šķiedras nozarē strādājošo darba ņēmēju minimālo bruto darba samaksas apmēru mēneša normālā darba laika ietvaros noteikt atbilstoši darbinieku kvalifikācijas līmeņiem. Tostarp puses vienojās augstākajam kvalifikācijas līmenim paredzēt darba samaksu, kuras minimālais līmenis, attiecībā pret 2024. gadā valstī noteikto minimālo algu, ir divas reizes lielāks jeb 1400 eiro, vidējam kvalifikācijas līmenim paredzēt darba samaksu, kuras minimālais līmenis, attiecībā pret 2024. gadā valstī noteikto minimālo algu, ir par 50% lielāks jeb 1050 eiro, bet zemākajam kvalifikācijas līmenim paredzēt atalgojumu, kuras minimālais līmenis, attiecībā pret 2024. gadā valstī noteikto minimālo algu, ir par 20% lielāks jeb 840 eiro. Ģenerālvienošanās stājās spēkā trīs mēnešu laikā pēc tās publicēšanas oficiālajā izdevumā "Latvijas Vēstnesis" un ir saistoša trīs gadus pēc tās stāšanās spēkā brīža.

2022. gada 5. augustā astoņi darba devēji dzelzceļa nozarē noslēdza ģenerālvienošanos ar Latvijas Dzelzceļnieku un satiksmes nozares arodbiedrību. **Dzelzceļa nozares ģenerālvienošanās** ir saistoša visiem uzņēmumiem, kuru darbība ir saistīta ar dzelzceļa infrastruktūras pārvaldīšanu un uzturēšanu, ritošā sastāva remontu un apkopi, sliežu ceļu būvniecību vai atjaunošanu, dzelzceļa pārvadājumiem (pasažieru un kravu), vilces pakalpojumiem un kravas vagonu nomas pakalpojumiem, dzelzceļa kravu ekspedēšanas un loģistikas pakalpojumiem. Ģenerālvienošanās nosaka pušu minimālo saistību un garantiju apjomu, ko var papildināt darba koplīgumos, kuri noslēdzami starp darba devēju un arodbiedrību. Minimālās darba samaksas jautājums šajā ģenerālvienošanās netiek skarts. Ģenerālvienošanās ir spēkā piecus gadus.

2020.gada 16.martā Latvijas Sakaru nozares arodbiedrība un trīs darba devēju organizācijas (Latvijas Restorānu biedrība, Latvijas viesnīcu un restorānu asociācija un Latvijas Tirgotāju asociācija) bija parakstījušas nozares koplīgumu **viesmīlības sektorā**, kas nav vispārsaistošs un kas paredz noteikt minimālo algu un sociālās garantijas nozarē strādājošajiem. Kā priekšnoteikumu, lai tas stātos spēkā, nozares izvirzīja priekšlikumus nodokļu politikas jomā, kas nav tikuši atbalstīti, līdz ar to šis nozares koplīgums nav stājies spēkā.

**Noderīgas saites**

* Ministru kabineta 2015. gada 24.novembra noteikumi Nr. 656 “Noteikumi par minimālās mēneša darba algas apmēru normālā darba laika ietvaros un minimālās stundas tarifa likmes aprēķināšanu”:

<https://likumi.lv/ta/id/278067-noteikumi-par-minimalas-menesa-darba-algas-apmeru-normala-darba-laika-ietvaros-un-minimalas-stundas-tarifa-likmes-aprekinasanu>

* Ministru kabineta 2024. gada 19. novembra noteikumi Nr. 730 “Minimālās mēneša darba algas noteikšanas un pārskatīšanas kārtība”:

<https://likumi.lv/ta/id/356499-minimalas-menesa-darba-algas-noteiksanas-un-parskatisanas-kartiba>

* Minimālās algas izmaiņas pa gadiem skatīt LM mājas lapā:

<https://www.lm.gov.lv/lv/minimala-darba-alga>

* Centrālās statistikas pārvaldes dati par strādājošo mēneša vidējo darba samaksu:

<https://stat.gov.lv/lv/statistikas-temas/darbs/alga>

* Valsts ieņēmumu dienesta apkopotā informācija par vidējām stundu tarifa likmēm sadalījumā pa profesijām:

<https://www.vid.gov.lv/lv/profesiju-atalgojums>

* Eiropas Parlamenta un Padomes 2022. gada 19. oktobra direktīva (ES) 2022/2041 par adekvātām minimālajām algām Eiropas Savienībā:

<https://eur-lex.europa.eu/legal-content/LV/TXT/PDF/?uri=CELEX:32022L2041>

* Starptautiskās Darba organizācijas 1970. gada 22. jūnija konvencija Nr. 131 “Par minimālās algas noteikšanu”:

<https://www.ilo.org/dyn/normlex/en/f?p=NORMLEXPUB:12100:0::NO::P12100_INSTRUMENT_ID:312276>

1. Eurofound (2025), Minimum wages in the EU in 2025 - <https://www.eurofound.europa.eu/en/data-catalogue/minimum-wages/national-minimum-wages-2025> [↑](#footnote-ref-1)
2. Latvijas Banka “Makroekonomisko prognožu pārskats. 2024. gada oktobris”.

   [https://datnes.latvijasbanka.lv/MPP/MPP\_2024\_oktobris.pdf?\_gl=1\*nmkfb5\*\_ga\*MTI1NDcyMzU3NC4xNzQzMzY0MjMw\*\_ga\_F8V1V8BEFY\*MTc0MzM2NDIyOS4xLjEuMTc0MzM2NDI3MS4xOC4wLjA](https://datnes.latvijasbanka.lv/MPP/MPP_2024_oktobris.pdf?_gl=1*nmkfb5*_ga*MTI1NDcyMzU3NC4xNzQzMzY0MjMw*_ga_F8V1V8BEFY*MTc0MzM2NDIyOS4xLjEuMTc0MzM2NDI3MS4xOC4wLjA) [↑](#footnote-ref-2)
3. Minimālo ienākumu līmenis ir atskaites punkts sociālās aizsardzības sistēmas jomu (valsts sociālie pabalsti, sociālā apdrošināšana, sociālā palīdzība) ietvaros noteikto atbalsta pasākumu pilnveidošanai. Minimālo ienākumu līmenis tika apstiprināts 2014. gadā, ka tika apstiprināta koncepcija “Par minimālā ienākuma līmeņa noteikšanu”.

   Minimālo ienākumu līmenis ir noteikts 40% apmērā no rīcībā esošo ienākumu mediānas, pārrēķinātas uz ekvivalento patērētāju, piemērojot ekvivalences skalu 1 un 0.7. Minimālo ienākumu līmenis ir statistisks rādītājs.

   Vairāk par minimālo ienākumu līmeni sk. šeit: <https://www.lm.gov.lv/lv/minimalo-ienakumu-limenis>. [↑](#footnote-ref-3)
4. Pirktspējas standarts (PPS) ir mākslīga kopēja valūtas vienība, ko Eiropas Savienībā izmanto ekonomikas summāro rādītāju apjoma izteikšanai, lai veiktu telpiskus salīdzinājumus, likvidējot cenu atšķirības dalībvalstīs. [↑](#footnote-ref-4)
5. Nabadzības risks un sociālā atstumtība Latvijā 2023. gadā (CSP) <https://admin.stat.gov.lv/system/files/publication/2025-03/Nr_07_Nabadzibas_risks_un_sociala_atstumtiba_Latvija_2023_%2825_00%29_LV_0.pdf> [↑](#footnote-ref-5)